Нэхъ хуэмыщIахэм яридэIэпыкъуну
Мы гъэм ди къэралым щаублащ «социальный контракт» зыфIаща Iуэхур. Абы хохьэ нэхъ хуэмыщIахэм лэжьапIэ къыхуагъуэтыныр, зыхэхуа гугъуехьым къыхэшыныр, унагъуэм Iэщрэ джэдкъазрэ ягъэхъунымкIэ ядэIэпыкъуныр, хьэрычэт Iуэху зыублэну хуейм зыщIэгъэкъуэныр.
Мыр къэралымрэ цIыхухэмрэ зэращIылIэ зэгурыIуэныгъэщ. Япэрауэ, унагъуэ къэс хуагъэбелджылы тхьэмыщкIагъэм къызэрыхэкIыфыну щIыкIэр. ЕтIуанэрауэ, цIыхур нэгъуэщI IэщIагъэ хуеджэнумэ е зыхуеджагъэххэм теухуауэ и щIэныгъэм хигъэхъуэнумэ, зэрызэраухылIам тету курсхэм кIуэн е лекцэхэм едэIуэн хуейщ. Ар зымыгъэзащIэр программэм къыхагъэкIыжынущ.
Я нэхъыбэу зы илъэсщ зэгурыIуэныгъэм къару щиIэнур. А пIалъэм къриубыдэу къэралыр дэIэпыкъунущ зи щхьэм хьэрычэт хуэзыщIэжыну зи мурадым.
Джэдкъаз зезыхуэну хуейхэм ятеухуа соцконтрактри а пIалъэ дыдэм тещIыхьащ. Нэхъ ма-щIэр (мази 9) лэжьапIэ къэзылъыхъуэм е щIэрыщIэу еджэжынум иращIылIэ зэгурыIуэныгъэращ. ЗэрыжаIэмкIэ, зи IэщIагъэм, щIэныгъэм хэзыгъэхъуам лэжьапIэ къигъуэтыхукIэ къэралыр ахъшэкIэ дэIэпыкъунущ.
Соцконтрактым и адрей лIэужьыгъуэ псоми я пIалъэр мазихщ (хущхъуэ, щыгъын, Iэмал имыIэу цIыхур зыхуеинумкIэ къэралыр къыпыкъуэкIыну).
Унагъуэ хуэмыщIахэращ мы Iуэхум хыхьэфынур. Апхуэдэхэу къалъытэ, щIыналъэм упсэун щхьэкIэ я нэхъ мащIэу цIыхум ахъшэу иIэн хуейуэ щагъэбелджылам хуэдиз унагъуэм ис дэтхэнэми къылъымысмэ.
Мы зэгурыIуэныгъэм ухыхьэн папщIэ, цIыхухэм ядэIэпыкъуныр зи къалэн IуэхущIапIэхэм е МФЦ-м уи лъэIу щIэплъхьэн хуейщ, унагъуэм и цIыху бжыгъэр, я хэхъуэр зыхуэдизыр къыщыгъэлъэгъуа дэфтэрхэр щIыгъуу.
УФ-м и Правительствэм мы гъэм сом мелард 26,3-рэ хухихащ цIыхухэм ядэIэпыкъуным. Соцконтрактыр зы илъэсым цIыху мин 300-м иращIылIэну я мурадщ.
Нэгъабэ Урысейм и хэгъэгу 21-м щаублащ мы Iуэхур, ди республикэри абы хэту. Статистикэм-кIэ IуэхущIапIэм къигъэнэIуэну къыщIэкIынщ абы кърикIуар, ауэ зэрыкъэралу къапщтэмэ, цIыху мини 100-м зэгурыIуэныгъэ иращIылIащ, абыхэм я нэхъыбэр унагъуэшхуэхэращ.
Бдзэжьейм и пIэкIэ къунтх ет, жыхуаIэращ къэрал унафэщIхэм пхагъэкIыну зыхуейр. Фигу къэзгъэкIыжынут: Гёте, правительствэм я нэхъыфIыр сыт хуэдэ, жаIэу щеупщIым, «ди щхьэм и унафэ тщIыжыфу дезыгъасэрщ», — жиIэгъащ.
